Diari Oficial de la Generalitat Valenciana


Sumari del DOGV 7118, del 25-09-2013 (2013/9191)

RESOLUCIÓ de 20 de setembre de 2013, de la Conselleria d'Educació, Cultura i Esport, per la qual s'establix el termini per a la renovació voluntària de l'acreditació dels títols universitaris oficials en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7118

Data del DOGV
:   25-09-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/9191


Data del document
:   20-09-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 20 de setembre de 2013, de la Conselleria d'Educació, Cultura i Esport, per la qual s'establix el termini per a la renovació voluntària de l'acreditació dels títols universitaris oficials en l'àmbit de la Comunitat Valenciana. [2013/9191]  
La garantia de qualitat en l'educació superior és un dels objectius de l'Espai Europeu d'Educació Superior, per a això és necessari, entre altres qüestions, establir un sistema d'avaluació d'ensenyances que contribuïsca a assegurar la seua qualitat per mitjà de l'aplicació de criteris i procediments equivalents als utilitzats en la resta dels països de la Unió Europea. En este esforç, se sumen les avaluacions i revisions internes de la mateixa universitat, així com l'avaluació externa a través d'agències o altres òrgans independents.   
El Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 861/2010, de 2 de juliol, regula entre altres qüestions les condicions perquè les universitats sotmeten a avaluació i acreditació periòdica el desenrotllament efectiu de les ensenyances oficials. L'article 24.2 d'este reial decret establix un termini de sis anys des de la seua verificació inicial per a renovar l'acreditació dels graus i dels doctorats i de quatre anys per als màsters, respectivament.  
No obstant això, el Reial Decret 534/2013, de 12 de juliol, pel qual es modifiquen els reials decrets 1393/2007, de 29 d'octubre, pel qual s'establix l'ordenació dels ensenyaments universitaris oficials; 99/2011, de 28 de gener, pel qual es regulen les ensenyances oficials de doctorat, i 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles, ha introduït una disposició transitòria sexta en el Reial Decret 1393/2007, de 29 d'octubre, per la qual s'amplia en dos anys el termini aplicable per a la renovació de l'acreditació d'estos ensenyaments universitaris oficials i habilita les comunitats autònomes perquè puguen obrir, si ho consideren oportú, un termini de dos mesos perquè les universitats que voluntàriament ho desitgen puguen sol·licitar la renovació de l'acreditació dels seus títols el venciment dels quals s'haja produït durant el curs acadèmic 2012-2013 o es produirà durant el curs acadèmic 2013-2014.   
  
Finalment, la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva (AVAP), atribuïx a esta, entre les seues funcions, l'acreditació i avaluació de les institucions universitàries i del professorat i altres activitats afins que establisca la Llei Orgànica 6/2001, de 21 de desembre, d'Universitats.  
  
En virtut del que s'ha exposat, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, a proposta de la Direcció General d'Universitat, Estudis Superiors i Ciència, resolc:  
  
Primer  
Establir un termini de dos mesos, a comptar de l'endemà de la publicació d'esta resolució en el Diari Oficial de la Comunitat Valenciana, perquè les universitats que voluntàriament ho desitgen puguen sol·licitar l'avaluació prèvia per a la renovació de l'acreditació dels seus títols el venciment de termini dels quals s'haja produït en el curs acadèmic 2012-2013 o es produirà durant el curs acadèmic 2013-2014, d'acord amb el que preveu la disposició transitòria sexta del Reial Decret 1393/2007, de 29 d'octubre, modificat pel Reial Decret 534/2013, de 12 de juliol.  
  
Segon  
De conformitat amb la normativa vigent, correspon a l'Agència Valenciana d'Avaluació i Prospectiva (AVAP) l'avaluació prèvia per a la renovació de l'acreditació de les ensenyances a la Comunitat Valenciana, d'acord amb els protocols que esta aprove.  
  
  
Tercer  
Estos procediments tindran caràcter oficial i produiran els efectes previstos en el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
  
Contra esta resolució, que posa fi a la via administrativa, es podrà interposar un recurs potestatiu de reposició davant del mateix òrgan que ha dictat l'acte en el termini d'un mes comptat des de l'endemà de ser publicada, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de ser publicada, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjuí que s'utilitze qualsevol altra via que es considere oportuna.  
  
València, 20 de setembre de 2013.- La consellera d'Educació, Cultura i Esport: María José Catalá Verdet.